Viime viikkoina Facebook-feedini ja Instagramin Inboxini ovat molemmat täyttyneet iloisista ilmoituksista siitä, kuinka korealainen Missha-merkki on ilmestynyt K-Citymarketteihin myyntiin. Bongailuja on tehty eri puolilta Suomea, joten oletan, että merkin tuotteet ovat lopulta saatavilla kaikista K-Citymarketeista.
Jos tämä tieto oli siis mennyt joltakin ohi, niin kurkarkaahan seuraavalla kauppareissulla, joko teidän Cittaristanne löytää Misshaa. Kovin suurella valikoimalla merkki ei ilmeisesti ole useimpiin myymälöihin ainakaan rantautunut, mutta uskoisin, että tämä voi olla pieni varovainen kuulustelu siitä, olisiko merkille ottajia ja jos hyllyt tyhjenevät kovaa tahtia, saattaa valikoimakin laajentua.
Missha on minusta mielenkiintoinen merkki, sillä se on usein ensimmäisiä korealaisia kosmetiikkamerkkejä, joita suomalainen kuluttaja tuntuu ja on jopa kokeillut. Meillä merkkiä pidetään hyvänä, kiinnostavana ja laadukkaana korealaisen kosmetiikan edustajana, mutta kun viime lokakuussa kävin Etelä-Korean Soulissa, näyttivät Misshan myymälät siellä suorastaan hämmentävän hiljaisilta ja epäsuosituilta.
Merkin myymälöissä ei näyttänyt olevan ruuhka-aikaankaan tungosta asiakkaiden suhteen. Enemmän tungosta aiheuttivat jopa myyjät, joita parveili pienissä putiikeissa kerralla suorastaan liikaa. Myyjien tummasta hameesta, beigestä yläosasta ja lähes poikkeuksetta terveyssandaaleista muodostunut asukokonaisuus toi minulle jotenkin 90-luvun pankkivirkailijavibat ja koko brändi vaikutti imagoltaan hyvin paikoilleen jämähtäneeltä, mikä oli täysin ristiriidassa sen kanssa, kuinka paljon merkin tuotteet saavat ulkomailla huomiota ja millaisessa maineessa monet niistä ovat.
Merkillä menee edelleen ihan hyvin, mutta ilmeisesti se kaipaisi pientä uudistumista, sillä Etelä-Korean laajan kosmetiikkatarjonnan myötä kilpailu merkkien välillä on todella kovaa ja vain innovatiivisimmat merkit pärjäävät. Missha onkin varmasti pitkään selvinnyt markkinoilla nimenomaan maineensa vuoksi, mutta voi olla, että jos se ei kykene uudistumaan, tekee se lopulta nokiat. Brändi onkin yrittänyt hakea boostia myynneilleen esimerkiksi pari vuotta sitten lanseeramallaan Line Friends -meikkikokoelmalla, joka tehtiin Aasiassa suositun Line Friends -chat-sovelluksen suosittuja hahmoja käyttäen.
Missha oli käsittääkseni ensimmäinen korealainen kosmetiikkamerkki, joka lähti Euroopan markkinoille joitakin vuosia sitten ja muistelen silloin lukeneeni, kuinka tuon satsauksen toivottiin tuovan merkin myynneille uutta nostetta.
Misshalla on minusta loistavia tuotteita ja sen erittäin laajaan valikoimaan mahtuu esimerkiksi kulttistatuksen maineita yksilöitä kuten esimerkiksi kymmeniä miljoonia myynyt M Perfect Cover BB Cream, ökyhintaisen SK-II Facial Treatment Eseence -hoitonesteen haastava Time Revolution First Treatment Essence -hoitoneste sekä Estée Lauderin Advanced Night Repair -seerumiin usein verrattu Time Revolution Night Repair Science Activator Ampoule -seerumi.
Toivotaan siis, että Misshaa on pian saatavilla kaikista K-Citymarketeista hyvällä valikoimalla!
Toinen korealainen bongaus, joka myös hyppäsi eräänä päivänä Facebookissa eteeni oli puolestaan Oulun Limingantullin Prismasta löytynyt Holika Holika. Myöhemmin kävi ilmi, että kyseessä oli ilmeisesti yksittäisen Prisman koe-erästä, mutta sen myötä Prismalle lähti paljon toiveita ottaa merkki myyntiin, joten pidetään peukkuja, että myös Holika Holika rantautuu Suomessa markettimyyntiin!
Mitkä Missha-tuotteet ovat teidän suosikkejanne?
Lue myös: